Roar Fløttum var ute og forkynte evangeliet og ba for syke i går, da fire muslimske menn slo ham ned, ranet ham og truet med å drepe ham om han ikke konverterte til islam.

Publisert: 28.11.2019 kl 13:10

Roar Fløttum forteller til Norge IDAG at han hadde vært på et bønnemøte i menigheten han tilhører i Trondheim. Etter møtet pleier han å ta seg en runde i byen for å dele evangeliet og be for syke.

– Jeg kom etterhvert i kontakt med en gruppe på fire muslimske menn. Jeg spurte om de ville bli bedt for og han en ville det. Han hadde vondt i ryggen. Jeg ba for ham og han sa han ble omtrent femti prosent bedre. Jeg fikk be for ham en gang til og da ble han helt bra, sa han. Jeg fikk også be for en av de andre og etter to bønner ble han også helt bra. De var så sjokkerte at jeg trodde på dem. De var veldig troverdige i måten de responderte på, sier Fløttum til Norge IDAG.

– Hva skjedde etter dette?

De ville ha meg med bort til en kamerat som de sa hadde skadet foten og som nå ventet på å bli hentet for å bli kjørt til legevakten. Jeg stolte på dem og ble med dem. De tok meg med til en bakgård. De var veldig hyggelige og jeg kunne ikke tro at de ville lure meg, sier Fløttum.

Han forteller at da de kom inn i bakgården dyttet de han ned i en kjellertrapp før de slo og sparket ham i ansiktet. Han forsøkte og beskytte seg, men slo ikke igjen.

– De truet meg til å gi fra meg bankkort og sertifikat, koder, mobil og apple-ID. De holdt meg som gissel der i en time mens de tok ut fra kortet. De fikk ut rundt ti tusen kroner. Mens de holdt meg der, truet de meg og sa de ville drepe meg om jeg ikke konverterte til islam. De ville ha meg til å si noen ord på arabisk. Jeg ble redd og trodde faktisk at de kom til å drepe meg, fordi de sa de hadde kniv og ikke ville ha vitner, sier Fløttum.

– Hvordan går det med deg i dag?

Selv om de truet meg på livet om jeg gikk til politiet, ver det det første jeg gjorde. De etterforsker nå saken. Jeg håper de blir tatt og får hjelp, for sånn kan man ikke oppføre seg mot sine medmennesker. Utrolig nok går det bra med meg. Jeg har vært til undersøkelse på sykehus og kom etter omstendighetene bra fra det, sier Fløttum.

– Hva gjør dette med din frimodighet til å fortsette med gateevangelisering?

– Jeg er mye ute på gaten og har aldri opplevd noe slikt som dette. Det er litt tidlig å si om jeg får noen traumatiske følelser i etterkant, men jeg har i alle fall ingen planer med å la meg stoppe. Jeg vil bare fortelle om Guds kjærlighet til andre mennesker, sier Fløttum til Norge IDAG.

Gjerningsmennene ikke pågrepet

- Det er fremdeles ingen som er pågrepet, sier krimvaktleder May Britt Enmo på Krimvakta ved Sentrum politistasjon torsdag formiddag til Adresseavisen. Hun forteller at politiet bruker en del ressurser på saken.

- Det er en alvorlig hendelse. Ranet er grovt, sier hun. Politiet er ute og innhenter video fra overvåkingskameraer i området der ranet fant sted.

- Vi har forhåpninger om at kameraene skal si oss noe om gjerningspersonene, sier Enmo til Adresseavisen.